DA Den Europæiske Unions Tidende CE 84/282

(2004/C 84 E/0329)

SKRIFTLIG FORESPØRGSEL E-4007/03

af Paulo Casaca (PSE) til Kommissionen

(8. januar 2004)

Om: Forebyggelse af risici i forbindelse med jordskælv

Ifølge pressen (Açoriano Oriental af 16. december 2003) udtalte formanden for det portugisiske seismiske selskab (SPES) i forbindelse med seminaret »Et risikoområde«, at »heller ikke de fællesskabsorganer, som beskæftiger sig med seismiske forhold, har haft held til at henlede Kommissionens opmærksomhed på behovet for at gøre en indsats for at mindske risikoen i forbindelse med jordskælv i de mest udsatte lande«.

Kan Kommissionen bekræfte denne påstand?

Kan Kommissionen i benægtende fald oplyse, hvilken strategi den har for forebyggelse af følgevirkningerne af jordskælv?

Svar afgivet på Kommissionens vegne af Margot Wallström

(17. februar 2004)

Som led i EU's handlingsprogram for civilbeskyttelse er Kommissionen i færd med at udarbejde et projekt om vurdering af skader for at opstille retningslinjer for, hvordan bygninger skal klassificeres ud fra den risiko, de udgør efter jordskælv. Erfaringen viser, at det er nødvendigt at klassificere private og offentlige bygninger for at beskytte de berørte personer og undgå, at de rammes af skader som følge af jordskælv. Projektet vil blive fuldført i september 2004, og resultatet vil blive undersøgt indgående i samarbejde med de nationale civilbeskyttelseskontaktpunkter, for at retningslinjerne kan blive anvendt i størst muligt omfang.

Endvidere har Kommissionens Europæiske Laboratorium for Vurdering af Konstruktioner (ELSA), der er en del af EU's Fælles Forskningscenter, siden 1992 forsket i jordskælvsrisikovurdering og forstærkning af strukturer ved hjælp af pseudodynamisk afprøvning af storskala-/fuldskalamodeller af bygninger og andre strukturer. Arbejdet udføres i samarbejde med medlemslandenes forskningsinstitutioner og har til formål at justere Eurocode 8, så den fremover vil kunne godkendes som europæisk standard for udformning af civile bygningsværker i jordskælvsområder.

Harmoniserede og avancerede koder for udførelse af anlægsarbejder i Europa betragtes som et nøgleinstrument til realisering af det indre marked og til at øge bygge- og anlægssektorens konkurrenceevne, men også som et af de vigtigste instrumenter til at gøre nye bygningsværker tilstrækkeligt sikre og til at forstærke eksisterende sårbare bygninger.

På baggrund af Kommissionens og Den Europæiske Standardiseringsorganisations (CEN) bestræbelser på at godkende det sæt på over 50 europæiske standarder, som udgør Eurocode-standarderne, inden udgangen af 2006 vil Det Fælles Forskningscenter både gennem sit eget program og gennem støtten til Generaldirektoratet for Erhvervspolitik fortsat være med til at videreudvikle de europæiske standarder, der på mellemlang og lang sigt betragtes som et vigtigt led i indsatsen for at mindske risikoen i forbindelse med jordskælv.

Desuden har Kommissionen siden 1986 via Generaldirektoratet for Forskning og rammeprogrammerne FP3, FP4, FP5 og FP6 finansieret hele spektret af forskning i jordskælvsrisici (jordskælvsteknik og seismologi). Som led i forskningsrammeprogrammet FP6 (globale miljøændringer og økosystemer) vil 47 partnere fra europæiske universiteter, forskningsinstitutioner, europæisk industri og Det Fælles Forskningscenter komme til at samarbejde om det integrerede projekt Lessloss (1) (under forhandling).

Formålet med projektet er at øge bygningsværkers evne til at modstå jordskælv og bidrage til at udforme og forbedre Eurocode 8 (som vedrører byggestandarder).

Når der opstår et jordskælv, kan Kommissionen desuden gennem sit overvågnings- og informationscenter koordinere den assistance, de enkelte medlemslande tilbyder, således som det skete i forbindelse med jordskælvet i Algeriet i maj 2003 og for nylig efter jordskælvet i Iran i december 2003.

(1) Projekt om jordskælvsrisikovurderinger og beskyttelse mod jordskælv.